PRUŽI MI RUKU

Cilj radionice: razvijati komunikacijske vještine, poštovanje prema drugima u razrednoj zajednici i društvu; poticati razvoj etičkih stajališta i ponašanja; usvojiti vrijednost neovisnosti, pravednosti, solidarnosti i suosjećanja za različitosti te osobnog doprinosa za tuđe osjećaje

Vrijeme: 45 minuta

Uzrast: 2. – 4. razreda

Dimenzije GOO:

Ljudsko-pravna dimenzija

- ravnopravnost u odnosu na dob i spol te etničke, nacionalne, vjerske, rasne i druge razlike

- općeprihvaćena pravila i pravne norme kao instrumenti zaštite prava učenika

- suzbijanje ponižavajućeg i nepoštenog ponašanja

Osobni i socijalni razvoj

-uskladiti vlastite interese s interesima drugih, ostvariti primjerene socijalne kontakte, promicati uzajamno poštovanje, toleranciju i razumijevanje za različitosti

-poticati samopouzdanje i jačati međusobnu povezanost u razrednoj zajednici i društvu

***Potreban pribor*** : svjetlucavi kamenčići (ukras u akvariju ili za cvijeće), hamer papir u boji, ljepilo, papir za pisanje

Provođenje radionice:

Na sat donijeti platnenu vrećicu u kojoj se nalaze svjetlucavi kamenčići. Zadatak svakog učenika je uzeti jedan kamenčić i vratiti se na mjesto ne otvarajući ruku. Na papir napisati što su uzeli iz vrećice ( ne gledajući u ruku); imenovati na papir za pisanje.

Sada ono što držiš u ruci pošalji dalje ne gledajući u ruku koja daje i ruku koja prima. Napiši što imaš u ruci i opet na isti način pošalji…

Ponoviti aktivnost nekoliko puta dok učenici ne shvate da svi imaju isti ili sličan predmet…

Pisati odgovarajuće riječi uz taj predmet (što možeš s njim). Pročitati napisano.

Sada otvorite dlan i pogledajte što držiš u ruci. Razlikuje li se tvoj kamenčić od kamenčića tvoga prijatelja u klupi/razredu? Pogledaj ruku koja ti je slala kamenčić. Po čemu se razlikuje ruka tvoga prijatelja, po čemu je slična u odnosu na tvoju ruku? (razgovor)

Što radimo s rukama kada smo sretni? Plješćemo… Sjećate li se pjesme Kad si sretan…? Idemo proširiti sreću pjevanjem (otpjevati pjesmu).

Sreću i radost upoznavanja možemo dijeliti i rukovanjem. Rukuj se sa svakim članom našeg razreda. Osjeti toplinu dlana, mekoću ruke i stisak. Razmisli koju poruku šalješ kada se s nekim rukuješ (razgovor o osjećajima za vrijeme rukovanja). Sjednimo u krug tako da jedni drugima možemo pružiti ruku. Zatvorite oči (premještam neke učenike da zamijene mjesta). Prozovem poimence nekoga da pruži ruku osobi koja se nalazi nasuprot nje. Što osjećaš?

Je li ruka topla, velika, meka, ruka dječaka, djevojčice… ? Što ti poručuje?

Stanemo u krug okrenuti leđima jedni drugima, opet se premjestimo na različita mjesta, zatvorimo oči i spustimo se na pod tako da jedni drugima možemo pružiti ruku. Pružimo ruku i svatko pojedinačno ne otvarajući oči pokušava odgonetnuti čiju ruku drži.

Zaključak: svi imamo tople i meke ruke koje mogu biti ruke prijateljstva, suosjećanja i razumijevanja.

Može li svjetlucavi kamenčić na tvom stolu ispuniti želju? Zašto? Može li poslati lijepu poruku?

Nacrtaj svoj dlan i na njega upiši sve lijepe riječi zbog kojih će se nepoznato dijete osjećati prihvaćeno i sretno. Kao dokaz da ćemo se pridržavati naših riječi koje smo upisali u dlan, lijepimo i svjetlucavi kamenčić na izrezani oblik ruke (razmjena izrađenih ruku). Podsjetnik ćemo postaviti na vidljivo mjesto u kući kako bi nas svakodnevno podsjećao na ono što smo obećali – pružimo dlan i prihvatimo druge bez obzira koliko su drugačiji od nas.

Za kraj možemo svi zajedno otpjevati Hoki –poki jer su ruke i u pjesmama jako važne…

Autor radionice: Dubravka Namjesnik